Made: Venemaa soovis revanši    Eesti diplomaatide kooli asedirektori Vahur Made sõnul on riigist lahkumispalve saanud Eesti peakonsuli juhtum sarnane varasemate intsidentidega, kus riigid saadavad vastastikku välja spioneerimises süüdistatavaid diplomaate.    "Üks riik saadab välja diplomaadi, keda süüdistab spioneerimises ja teine riik saadab vastu välja samuti teatud arvu saadikuid, kelle puhul leitakse mingi põhjuse nende väljasaatmiseks" selgitas Made Kuku raadio saates "Päevapilk".    Praegust konsulite  juhtumit ei saa Made sõnul kuidagi nimetada sõbralike riikide asjaajamise näiteks. Venemaa reaktsiooni, saata riigist välja Peterburi ametisolev peakonsul vastuseks Narva peakonsuli kandidaadi tagasilükkamisele, peab Made mõnevõrra dramatiseerituks. "See vihjab rohkem võimupoliitilisele mängule ja soovile saada revanš," arvas Made.    Ta kinnitas, et Eestil on õigus välisriikide saadikute määramisel oma sõna öelda. Made ütles, et kõikide diplomaatiliste esindajate puhul küsitakse alati agrément ehk  nõusolekut ja Eestil on õigus tagasi lükata ükskõik millise diplomaatilise esindaja kandidaat. Made on kindel, et suhteid kõnealune juhtum Venemaaga ei paranda.    "Kui me võtame viimasel ajal tulnud teated Venemaalt, nagu Iskander-tüüpi rakettide paigutamine Luugasse või Moskva kaunistamine Stalini piltidega 9. mai pidustuste puhuks, siis pole ju kumbki neist sammudest Eesti-Vene suhteid parandav ja ma usun, et venelased saavad suurepäraselt neid  samme astudes sellest ka aru," leidis Made.    www.DELFI.ee